Túrakód: V005\_06 / Táv.: 66,2 km / Frissítve: 2019-04-02

Túranév: Szentes térsége / Vizek útjain / Kurca kör #2 (2 nap)

Leírás:

66,2 km-es „víziút” a Kurca felső szakaszával indul, melyet nyúlfarknyi Köröst követően hosszas alsó-tiszai rész követ, majd az Alsó-Kurca beevezésével tér vissza kiindulási pontjára a teljesítménytúrázó.

Közben több látványossággal és programmal egészíthető ki a kaland.

*(Mind a két napon célszerű korán indulni, hogy ne kelljen időhiány miatt kihagynunk a fakultatív lehetőségek közül! Előnyünkre válik, ha némi kilométerrel a kezünkben állunk a „startvonalra”.)*

*(Az út, három- és négy napos változata is elérhető, melyek a lentieken túl további „töltelékprogramokat” kínálnak.)*

1.nap *(35,1 km, track: V005m061, V005m062, V005m063)*

Kiindulási pontunk a Dózsa-ház mellett található móló *(24,5 cskm),   
(úp.: 000iep)*.

Felfelé *(balra)* indulva az Ifjúsági Ház hídjával *(24,8 cskm)* találkozunk először. Óvatosan közelítsük meg; győződjünk meg róla, hogy biztonságosan átférünk alatta! *(A következő pár száz méteres szakasz kedvelt városi horgászhely, legyünk tekintettel a sporttársakra!)*

A következő műtárgy a Makai-híd *(25,1 cskm)*, mely fél „arasszal” még alacsonyabb az előzőnél; ez balesetveszélyes lehet, ha nem vagyunk eléggé óvatosak! Ha ezt az akadályt is sikerrel vettük *(szárazon, vagy vízen)* akkor már semmi sem állhat az utunkba, és bizonyosan el fogjuk érni a kórházi hidak csoportját, melyek közül a legtávolabbi a Mentők hídja *(25,7 cskm)*. Addig azonban még átsiklunk a Kis Zsigmond utcai közforgalmi híd *(25,5 cskm)*, valamint újabb két gyaloghíd alatt   
*(25,6 cskm, 25,7 cskm)*. Közülük az első különlegesen szép építmény.   
Ha itt partra szállunk, a közelben a bal parton megtekinthetjük Kisfaludi Strobl Zsigmond „Kis makrancos” című bronzszobrának másolatát *(úp.: 002latv)*, vagy a vízről is látható érdekes pagodát, mely a város első termálkútját rejti. *(Ezeknél a hidaknál a vízállás is kiszállásra és átemelésre kényszerítheti a túrázót, azonban a part alacsony és füves. Ne feledjük, hogy egészségügyi intézmény területén vagyunk, ennek megfelelően viselkedjünk!)*

A kórház területét elhagyva uszadékfogó állja utunkat *(úp.: 003atemp)*, melynél mindenképp átemelés szükséges *(felette, vagy mellette)*. Kicsivel feljebb, a Szalai utca közforgalmi hídját *(26,1 cskm)* követően a Bali-híd *(26,2 cskm)* alatt siklunk át, mely újfent mély „meghajlásra” kényszeríti a túrázót. A sok híd után innentől végre kihúzhatjuk magunkat. Az előttünk álló szakaszon balról egészen a vízig lenyúló telkek mentén haladunk tovább a még lakott területen. Kiérve a vízről is látható épületek közül hirtelen csöppenünk bele a „vadonba”, ahol már sűrű nádas övezi a partokat, valamint az élővilág is változatosabbá, nyüzsgőbbé válik.   
Odébb ismét híd, mögötte zsilip kerül látómezőnkbe *(27,8 cskm,   
1-es zsilip vagy Bikaistálló tiltó)*, mely egyben túránk következő átemelési pontját is jelenti *(úp.: 004atemp)*. A híd alatt van lehetőség kiszállásra, bár némi rutint igényel mind a kikötés, mind a hajó kiemelése. A duzzasztó másik oldalán már könnyebb feladatot jelent az indulás. *(Az átemelési pontra történő érkezésünk és maga az átemelés is esetenként a horgászok nemtetszését válthatja ki. Ne lepődjünk meg, ha ezt szóvá is teszik, de nem érdemes velük vitába bonyolódni. Viszont jó, ha tudjuk, hogy efféle műtárgyak 50 m-es körzetében tilos horgászni. Ezt nekik is tudniuk kell, mint ahogy azt is, hogy nem magánvizeken vagyunk, és a továbbhaladáshoz sincs más lehetőségünk, mint itt átemelni.)*

A következő szakaszon a partszegélyt többnyire nádas borítja. Nagy ívű „S”-kanyarulat beevezését követően érjük el az 1966-ban létesült vasúti hidat *(29,6 cskm)*, melynél ismét jó mélyre kell hajolnunk az átjutás érdekében. Közben a 28,6 cskm-nél elhaladtunk a Kommün-csatorna torkolata mellett, melyet fém zsilipszerkezet választ el a Kurcától. Odébb keskeny, hosszanti elhelyezkedésű nádszigettel megosztott mederben siklottunk. A híd felső oldalán lévő kanyarulat felett a Veker-ér torkollik be *(30,3 cskm)* szabad befolyással   
*(a vízszintet a 200 m-rel beljebb lévő zsilipnél szabályozzák)*. Mire ideérünk, már látjuk is magunk előtt a keresztben húzódó töltést rajta a földúttal, mely a Zuhogói tiltót rejti *(30,6 cskm)*. Ez túránk következő átemelési pontja *(úp.: 005atemp)*. Kiszállásra a velünk szemben lévő szakasz a legalkalmasabb. Itt van lehetőség pihenőt tartani, valamint két kiegészítő programot is beiktathatunk.

A közelebbit DK felé indulva egy rövidke *(115 méteres)* sétával érhetjük el *(úp.: 006latv, tack: V005o061)*. Ez egy emlékhely, melyet az itt hősi halált halt Ifj. Vitéz Nemes Kisbarnoki Farkas Ferenc magyar királyi páncélos hadnagy emlékére állítottak.

A távolabbit előbb ÉNY felé, majd DNY-ra fordulva érhetjük el egy 1,4 kilométeres gyalogtúrával *(úp.: 007latv, track: V005o062)*. Ezen a helyen állt Koszta József *(Szentes legjelentősebb festőművésze)* lakhelye, tanyája. *(Kérlek, úgy érj ide, hogy a csatolt háttéranyagokat még indulás előtt áttanulmányozod, hiszen enélkül nem érted majd, miért ajánlom ennek a helynek a megtekintését. Itt ugyanis nem fogsz találni sem műtermet, sem tanyát, de már az összedőlt falak agyagtégláinak maradványait is visszahódította a vad természet. Ha azonban felkészülten érkezel, akkor meg fog érinteni a hely szelleme. Ameddig bandukolsz ide, s vissza a Kurcához, tarts nyitva a szemed! A táj, a környező tanyák, a korábban látott képek… Csak így értheted meg… ;) )*

A kiegészítő programok idejére ne feledkezzünk meg felszereléseink biztonságának megteremtéséről!

Továbbindulva a felső oldalon hatalmas ívek, hurkok beevezésébe kezdünk, melyek partján szórványosan tanyák, hétvégi házak találhatóak, így gyakran találkozunk itt a parton, mólókon ücsörgő, zsákmányra leső horgászokkal. Damilba gabalyodásunk elkerülése érdekében célszerű a meder közepén haladnunk. Kilométerekkel feljebb, a 35,1 cskm szelvényben evezünk át a 45123-as út hídja alatt. Kicsivel odébb úgy érezhetjük, hogy visszamentünk az időben: a 35,9 cskm-nél érjük el a használaton kívüli fahíd még fellelhető szerkezeti elemeit, mely egy mesterségesen kialakított szűkület partjai között feszül. A következő kanyarulatot követően kedvelt kirándulórészre érkezünk. Balunkon szinte összeérnek a mólók, melyeken *(különböző kidolgozottsággal)* több helyütt kalyibák is állnak. A vízi alkalmatosságokon itt is horgászok lesik a pecabotok spiccének mozgásait, úszók rezdüléseit. Ezen a szakaszon ezért szerencsésebb az ellenkező, náddal borított oldal felé húzódnunk. E szakaszt nádszűkület zárja le, melyen átevezve már csak néhány nagy ívű kanyar választ el bennünket túránk következő átemelési pontjától, melynek közelében ismét hétvégi telkek, rajtuk házikók jelennek meg a partokon. A meder végénél, a zsiliphez érve a V005m061 track mentén menjünk jobbra a fűzfák alatti részre, hogy megfelelő kiszállóhelyre érjünk   
*(úp.: 009kiszp)*.

A hajót kiemelve át kell vele sétálnunk a töltés túlsó oldalán 190 méterre található vízellátó csatorna végéhez, miközben elhaladunk a helyiek által „lavór” néven emlegetett ellennyomó medence mellett.   
A csatornát elérve tudunk ismét vízre szállni *(úp.: 010beszp)*. Itt legyünk figyelmesek, körültekintőek: ne közvetlen a végénél rakjuk vízre hajónkat! Ha feltöltési időszakban érkezünk, akkor áramlás van a csatornában, és a végétől a töltés alatt elhelyezkedő csövön halad tovább a víz, mely komoly veszélyforrást jelent. *(Ez nem állandóan feltöltött csatorna. Állapotáról célszerű előre tájékozódnunk helyismerettel rendelkezőtől. Bátran kérdezhetsz bennünket is!)*

680 méter leevezését követően ismét kiszálló pont *(úp.: 011kiszp)*, szárazszakasz *(90 m)*, majd leszállás *(úp.: 012beszp)* következik, de már az utolsó Mindszentig, a Kurca torkolatának eléréséig *(26,4 km)*. Vízre szállásnál ismét körültekintőek kell lennünk, hiszen vízkivételi mű mellett tesszük ezt. Itt a műtárgynál ne fürödjünk! Részben azért, mert igen veszélyes, részben pedig azért, mert tiltott is. *(A szerkezet üzemelése esetén különösebb hanghatást nem tapasztalunk, viszont jelentős szívóerővel rendelkezik a vízszint alatti csővégeknél, amely komoly veszélyforrást jelent.)*  
Innen már látjuk a híres Körös-toroki homokpadot, mely következő pihenőhelyünk és egyben strandolási lehetőség is *(243,9 fkm,   
úp.: 013kbp)*. Nyári szezonban a terület alsó vagy felső részén van lehetőségünk kikötni. A strandon a frekventált üdülőhelyeken szokásos gasztronómiai kínálatot találja az erre vágyó. Az üdülőterület bejáratánál, a körforgalom mellett van egy artézi kút *(úp.: 014viz)*, itt fel tudjuk tölteni ivóvízkészletünket. *(Ne feledkezzünk meg felszerelésünk biztonságáról gondoskodni!)*  
A partszakasz közepe körül találjuk a fémvázas Rév-kilátót *(belépős, úp.: 015kilat)*, melyről remek panoráma nyílik a környező területekre.

Pancsolásunk, nézelődésünk végeztével „tengerre”, hiszen még sok kilométer áll előttünk!

Lefelé haladva rövidesen látómezőnkbe kerül előbb a vasúti, majd rögtön utána a közúti híd is. A kettő között található 240 flm-es tábla *(j.)*. A hidak alatt a 239-es fkm-nél érkezünk meg a szentesi üdülőterületet felső széléhez. A strandot elérvén *(238,6 fkm)* ismét kiköthetünk. Főszezonban a part - bójákon kívüli - alsó vagy felső részét válasszuk. Fenn artézi kutat *(úp.: 016viz)*, a szezon idején büfét, mosdót, *(hideg vizes)* zuhanyzót is találunk.

Ismét hajóba szállva a kanyar után találjuk a hátralévő tiszai szakaszon fellelhető két jelentős homokpad egyikét *(237 fkm, úp.: 017kbp)*. Lejjebb, a 235 fkm alatt/felett terül el a bal parton a helyiek által „Sziget” néven emlegetett terület, ahol az ártérben hobbikertek, gyümölcsfás telkek találhatók. A vízpart ezen szakaszán mólók sorakoznak, melyeken gyakran horgászok üldögélnek.

A túloldalon a kanyar kezdeténél vízkivételi mű látható. A kanyarulat alatt a 234 fkm-nél homokszegélyt találunk, mely jó mártózási lehetőséget kínál *(úp.: 018kbp)*. Innen hosszan belátható szakaszok következnek, melyek ugyan kevés változatossággal szolgálnak, háborítatlan nyugalmat biztosítanak az erre fogékonyaknak. *(Ezen a részen zord feltételeket szabhat a folyó erősebb déli szél esetén jelentős hullámok korbácsolásával.)* Közben a 230 fkm-nél elsiklunk az egykori révátkelő mellett, melynek valamikori létezéséről ma már csak a parton *(észrevehetetlenül)* megbúvó drótkötélfeszítő csörlő tanúskodik.   
  
Amennyiben szeretnénk kipróbálni a tiszai „csorgás” megnyugtató élményét, ezt itt célszerű megtennünk, mert később a Kurcán ez már nem tehető meg. A monoton szakasznak a 227 fkm alatt kezdődő nagy ívű jobbos kanyarulat vet véget. Az alján hirtelen éles bal kanyar következik, mely alaposan megforgatja a vizet, és már a táborhelynek választott szegvári homokpartot rejti *(224,3 fkm, úp: 019kbp)*. Itt közepes vízállás esetén is homokra tudunk kiszállni; a helyszín alkalmas pihenésre, fürdőzésre, táborozásra. Pancsoláskor azonban legyünk körültekintőek, hiszen a víz bedőlt fákat, tuskókat rejt/rejthet, melyek elhelyezkedése évről-évre, vagy akár hétről-hétre is változhat! (*A tiszai homokpadok folyamatosan alakulhatnak az áradások romboló-építő hatásának következtében.)* Mielőtt ugrálásba kezdünk – az erre egyébként alkalmas, hirtelen mélyülő partszakaszon – feltétlenül derítsük fel a területet! *(A part aktuális állapotáról, táborozásra alkalmasságáról célszerű előre tájékozódnunk helyismerettel rendelkezőtől! Bátran kérdezhetsz bennünket is!)*

Ez a part többnyire elbír némi kubikos melót, mielőtt sík területre tudod építeni alkalmi lakosztályod, ahol a civilizáció zajaitól távol, kedvedre élheted vad tábori életed.

*(Amennyiben elkalkuláltad vízszükségleted, némi „büntetőút” megtételével fel tudod tölteni készleted. Ehhez vízre kell szállnod: a V005o063 track-et követve a túlsó oldalra kell átevezni, hogy a 380 méterrel lejjebb lévő betonlépcsőnél kiszállhass (úp.: 020kbp)! Innen egy 320 méteres sétát követően éred el a töltés túlsó oldalán található Csanyteleki Gátőrház kerítésénél fellelhető csapot (úp.: 021viz)*.

2.nap *(31 km, track: V005m064, V005j061, V005j062, V005j063)*

A part fekvése megkímél a koránkeléstől, hiszen a fák árnyékot biztosítanak a reggeli órákban, így nem kell az első napsugarak vakító fényétől hunyorogva előbújni. *(A visszaindulás ütemezésénél azonban vegyük számításba, hogy a Kurcán több átemelésre is szükségünk lesz, valamint kiegészítő program is kínálkozik bőven, mely mind a menetidő növekedésével jár.)*

Indulásunk után kisvártatva elsiklunk a csanyteleki lejáró betonlépcsője *(224 fkm, j.)*, majd kicsivel lejjebb egy vízkivételi mű mellett.   
A 221,2 fkm-nél a jobb oldalon torkollik be a Dong-éri főcsatorna   
*(úp.: 022tork)*, mely kedvező vízállás esetén rövid *(440 méteres)*, de annál vadregényesebb kiruccanásra csábít *(track: V005o064)*. Az ártéri erdőn keresztül szűk kanyarok leküzdésével ki tudunk evezni a töltésnél található árvízkapuig, mely merőben új élményt nyújt a túrázónak, és egyben kihívást a kormányosnak.

Visszatérve a mederbe a balos kanyarulatban hamarosan ismét vízkivételi mű látható a töltésalapnak támaszkodó folyó partján, vele szemben kicsiny homokszegély teremt lehetőséget mártózásra.

A Kurca torkolatát a 217,8 fkm-nél *(balról)* érjük el, mely egyben a tiszai szakasz végét is jelenti. Az átemeléshez *(track: V005j061,   
325 m)* kiszállni a torkolat felső sarkánál található vízmérce lépcsője kínál állandó lehetőséget *(úp.: 023kiszp)*, de a pillanatnyi vízállás és a partszakasz állapotának szemrevételezésével döntsünk belátásunk szerint! Kedvező vízállás esetén a csatornán be is tudunk evezni az 1885-ben létesített csőzsilip felé, így rövidebb szárazföldi cipekedéssel tudunk „folyót váltani” *(tack: V005o051)*.

Vízre szállásunkat, szintén a pillanatnyi helyzet diktálja, de javaslatunk a nyomvonalon található 024beszp útpont. *(Az itt kezdődő rövid, 1,6 kilométeres legalsó szakasz vízzel feltöltöttségének állapotáról célszerű előre tájékozódnunk helyismerettel rendelkezőtől. Kérdezz bennünket bátran!)*

Innen célállomásunkig *(Szentes, Dózsa-ház)* még 24,1 km és további három átemelés választ el bennünket. Környezetünk is merőben más lesz; keskenyebb a vízi tér mellettünk, állóvízi növényzettel szegélyezett partszakaszok a jellemzőek, és a vadvilág is megváltozik. Itt azonban a természethez is közelebb is kerülünk.  
Elindulva több íven keresztül rendkívül vadregényes, náddal, sással szegélyezett mederben járunk. Igazi szép természeti környezetben jutunk a Pintér-híd tövébe, ahol átemelésre *(úp.: 025atemp, 1,9 cskm)* kényszerülünk. Kiszállásunk helyét az aktuális vízállás függvényében kell meghatároznunk; van, hogy a híd és zsilip között is meg tudjuk tenni, de akad, amikor csak a híd előtt van módunk partja jutni, hajót kiemelni. Mielőtt ismét vízre szállunk opcionális programlehetőség kínálkozik: a híd tövétől a bal parton indul *(úp.: 026tano)* a Kurca-Parti Tanösvény *(track: V005o066)*, mely közel két kilométeren keresztül kanyarog a meder mentén. A túra során a terület élővilágát négy információs tábla mutatja be, valamint három pihenőhelyet is kialakítottak a sétányon.

Az Albertcsősz-házi tiltó felső oldalán történő indulásunkat követően hatalmas – általam nagyon kedvelt - hurkok beevezésével érjük el a Pap-tanyai, vagy más néven Cirok-hidat *(6,2 cskm)*. A közelben *(bal part)*, artézi kút is fellelhető *(úp.: 027viz)*, melyhez vagy itt a hídnál kell kiszállnunk és elsétálnunk *(track: V005o067, 370 m)*, vagy valamivel lejjebb, egy horgászhelynél megállnunk *(úp.: 028kbp)* és felmennünk a meredek partfalon *(track: V005o068)*. Így mindössze 50 méter megtételével érjük el a kutat *(ezt a helyet horgászok alakították ki, és általában nem örülnek a közös jelenlétnek)*.

A híd feletti nagy „S”-kanyarulat beevezését követően érünk el a Ludas-ér torkolatáig *(7,4 cskm)*, melyet eddig nem tapasztalt keskeny szakasz követ a hídig *(Úsztató major, 7,9 cskm)*. Kiszállva 280 méter sétával közkút is elérhető *(úp.: 029viz, track: V005o069)*. Távolabb, a magas parton látható lakóházak Szegvár kórógyszentgyörgyi részéhez tartoznak. Keskeny szakaszon haladva néhány kanyarulattal feljebb érjük el a Kórógy-ér torkolatát *(10 cskm)*, ahonnan gyorsan látómezőkbe kerül a túránk következő átemelési pontját jelentő zsilip *(10,2 cskm, úp.: 030atemp)* is. A felsővízen náddal borított partok mentén siklunk tova, nagy jobbos kanyarulatban, mígnem - kiérve a területről - Szegvár lakóépületei közé csöppenünk. Vízpartig nyúló telkek, kertek mentén evezünk itt az elkeskenyedő mederben, amely különös hangulatot kölcsönöz ennek a szakasznak. Láthatunk karnyújtásnyira lévő, szinte a vízig leérő utcát is. Kiérve erről a szakaszról kiszélesedik a „folyó” és elénk tárul a katolikus templom *(tornya jó fotótémát kínál)*, az egykori várfal, és a Szent János-híd is *(12,2 cskm)*. Még a híd elérése előtt érjük el túránk szegvári pihenőhelyét, ki- és beszálló pontját   
*(úp.: 031kbp)*. Itt a bal parton célszerű kiszállni, megpihenni, majd néhány lépéssel elsétálni a víz szélén található *várfal (úp.: 032latv, track: V005o0610)* még fellelhető részeit megnézni.   
*(Ne másszunk fel rá, nincs jó állapotban!)*

Ellenkező irányban gyalogos kiruccanással *(305 m)* felkereshetjük a Jaksa János Helytörténeti Gyűjteményt *(úp.:033latv, track: V005o0611)*. *(Előzetes bejelentkezést igényelhet! Elérhetőség: 30/448-1587.)*

Tovább lapátolva a híd felett ismét lehetőség kínálkozik a templom képi megörökítésére, majd jól karbantartott, kedvelt pecahelyek láthatók balunkon *(kissé jobbra húzódva kisebb eséllyel gubancolódunk damilba, és a „békés egymás mellett élés” is könnyebben megvalósítható.)*   
A párhuzamosan futó műúttól jobbra ívelő kanyarulattal válunk le, melyet két - hosszan belátható - szakasz követ, balról horgászhelyek végeláthatatlan sorával *(itt is a fenti „konfliktuskerülő” megoldást javaslom)*. A kissé monoton, és intenzív uralkodó széljárás esetén „munkás” szakasznak a Fahídnak nevezett, ám valójában vasbeton szerkezetű híd *(14,8 cskm)* vet véget. Az alatta történő átjutáshoz jól le kell kucorodnunk a hajóba. Felette egy szűk jobbos kanyarulat, majd bő 4,5 km hosszan íves részek követik egymást. E szakaszon hol keskenyebb, hol szélesebb vízen élvezhetjük az Alsó-Kurca nyugalmát. Itt-ott tanyák is vannak a parton, melyek a hamisítatlan alföldi táj békéjével teszik még teljesebbé az élményt.

A Berki hidat a 18,4 cskm-nél érjük el. Alsó oldalán a bal parton *(DK-i oldal)* kiszállva *(úp.: 034kiszp)* rövid sétával *(135 m, track: V005o030)* fel tudjuk tölteni vízkészletünket. A régi iskolaépület mellett egy „beugróban” mind közkút, mind artézi kút fellelhető *(úp.: 035víz)*.

Lapátot ragadva rövid evezést követően megérkezünk túránk utolsó átemelési pontjához, a Talomi tiltóhoz *(Berki zsilip, 19,1 cskm)*,   
*(úp.: 035atemp)*.   
Kiszálláshoz a műtárgy közelében célszerű helyet keresnünk. Továbbjutásunkat nehezítheti, hogy uszadék is felszaporodik időnként a felső oldalon, de kellő körültekintéssel ez a probléma megoldható. Gyakran találkozhatunk itt is horgászokkal.

A nagy ívű jobbos kanyarulat *(Disznó-zug)* szűkebb balívbe vált, és immár a 451-es főút hídja alá kerülünk *(20,0 cskm)*, melyet néhány enyhe kanyarulat követ. Következő műtárgy a Stammer-híd *(21,7 cskm)*, mely ismét „meghajlásra” kényszerít bennünket. Itt, a jobb oldalon egy rövid szakaszon már Szentes belterületét is érintjük, hogy odébb még megélhessük egy kicsit a vadont. Az llona-parti gyaloghíd a 22,4 cskm szelvényben „áll elénk”. Lassítsunk: átkelnünk a jobb part mentén célszerű *(NY-i oldal)*! Erről ugyanis kicsit magasabb a szerkezet, de itt is le kell hajolnunk az átsiklás idejére. A korábbi, fa szerkezetű híd cölöpjeinek csonkjai a meder középső részén, a víz szintje alatt rejtőznek, ez komoly veszélyforrást jelent!

Felsővízen továbbhaladva kikötési pontunk felé kiöblösödő és összébb szűkülő részek váltogatják egymást. A második kiszélesedő részt követően, hirtelen kerülünk ismét vissza a „civilizációba”: a Szentesi Üdülőközpont csúszdájának, majd kőházikóinak látványa szakít ki bennünket végérvényesen a természet szoros öleléséből, egyben esélyt teremtve a kaland túlélésére. A Kertészeti Kutató Állomás acél szerkezetű *(lezárt)* gyaloghídja *(23,6 cskm)* felett a balos kanyarulatban vízig ér a kemping, mely hangulatos lakóhelyet biztosít az alkalmi letelepedőknek. A kiöblösödő részben jobbról helyezkedik el az Üdülőközpont mólója, amely magántulajdon, ezért se itt, se a területhez tartozó partszakaszon ne szálljunk ki előzetes egyeztetés nélkül!   
A szűkületet elérve már szemünk elé tárulnak Szentes központi épületeinek jellegzetes tornyai, a Kurca-parti belvárosi látkép. A hidak sorának vége felé a 2018-ban újjá épített Eszperantó-híd *(24,3 cskm)* alatt siklunk át. A folyóvízi szökőkút megcsodálása közben a háttérben már jól látszik a boltíves kőhíd *(a hidat 2012-ben szélesítették ki és újították fel, 24,4 cskm)*. Innen már az ív alól is láthatjuk túránk célállomását; a Dózsa-ház mellett található mólót *(24,5 cskm)*, mely túránk kiindulási pontja is volt egyben *(úp.: 000iep)*.

Feldolgozták: Erdélyszky Szilvia, Virág Olga, (VZs).jpg

*Tapasztalataidat, élményeidet őrömmel fogadjuk!   
(Fotó és videó anyagokat is várunk.)*